**О К Р Ъ Ж Е Н С Ъ Д – М О Н Т А Н А**

**З А П О В Е Д**

**№ 3**

**Монтана, 24.01.2025 г.**

На основание чл. 86, ал. 1, т. 1, чл. 343, ал. 1 от Закона за съдебната власт, чл.135, ал.1, чл.137, ал.1, чл. 138, ал. 1 от Правилника за администрацията в съдилищата, чл. 91 от Кодекса на труда и във връзка с Решение на Комисия „Съдебна администрация“ към Съдийската колегия на Висшия съдебен съвет по Протокол № 01 от заседание, проведено на 15 януари 2025 година - т. 1.1.

**Н А Р Е Ж Д А М:**

1. **ОБЯВЯВАМ** конкурс за назначаване на съдебен служител на длъжността „Връзки с обществеността” в Окръжен съд – Монтана, с място на работа: град Монтана.
2. **ОПРЕДЕЛЯМ** обявения конкурс по т. 1 от заповедта да се проведе при следните изисквания към кандидатите:

**А) Минимални изисквания към кандидатите, предвидени в нормативните актове за заемане на длъжността:**

* Да имат завършено висше образование с образователно - квалификационна степен „бакалавър“ или „магистър“ по специалностите „журналистика“ или „връзки с обществеността“ и професионален стаж не по-малко от **3 години**, **ИЛИ** да имат завършено висше образование с образователно - квалификационна степен „бакалавър“ или „магистър“ по друга специалност, но през последните пет години да са работили, като журналист или „връзки с обществеността“;
* Да са български граждани, граждани на друга държава – членка на Европейския съюз, на друга държава – страна по Споразумението за Европейското икономическо пространство, или на Конфедерация Швейцария.
* Да са навършили пълнолетие;
* Да не са поставени под запрещение;
* Да не са осъждани на лишаване от свобода за умишлено престъпление от общ характер;
* Да не са лишени по съответен ред от правото да заемат определена длъжност;
* Да не са в йерархическа връзка на ръководство и контрол със съпруг или съпруга, с лице, с което са във фактическо съжителство, с роднина по права линия без ограничения, по съребрена линия до четвърта степен включително или по сватовство до четвърта степен включително;
* да не са едноличен търговец, неограничено отговорен съдружник в търговско дружество, управител, търговски пълномощник, търговски представител, прокурист, търговски посредник, ликвидатор или синдик, член на орган на управление или контрол на търговско дружество или кооперация;
* да не са народни представители;
* да не са съветник в общински съвет;
* да не заемат ръководна или контролна длъжност в политическа партия.
* да не работят по трудово правоотношение при друг работодател, освен като преподавател във висше училище, **към датата на заемане на длъжността, ако кандидатът спечели конкурса**;
* да не са адвокат, нотариус, частен съдебен изпълнител или упражняващи друга свободна професия.

**Б) Специфични изисквания към кандидатите за заемане на длъжността, определени от Административния ръководител - председателя на ОС – Монтана, съгласно чл. 140, ал. 1, т. 3 от Правилника за администрацията в съдилищата:**

* Комуникативност, инициативност, организираност, оперативност, отговорност и експедитивност;
* Способност да работят с хора; умение за преодоляване на конфликти; умение за водене на разговор и изслушване, умения за работа в екип, умения за работа под напрежение;
* Да притежават отлични познания по общи деловодни техники, съвременни офис процедури, работа със стандартно офис оборудване, отлични познания по стилистика, правопис, граматика и пунктуация; умения за работа с компютър;
* Да притежават отлични познания относно общата нормативна уредба на съдебната власт: Конституция на Република България, Закон за съдебната власт, Правилник за администрацията в съдилищата, Етичен кодекс на съдебните служители;
* Умения за работа с Microsoft Office Word, Microsoft Office Excel, Qutlook, Internet;
* Да имат делови стил на обличане;
* Да познават добре Комуникационна стратегия на съдебната власт 2014-2020, Наръчник за взаимодействие на органите на съдебната власт с медиите, Комуникационна политика на ВСС и Медийна стратегия на съдебната власт, приета с решение на Пленума на ВСС по протокол № 37/13.10.2016 г.

**3.** **ОПРЕДЕЛЯМ** следния начин на провеждане на конкурса и оценяване на кандидатите:

**А) Конкурсът да се проведе на три етапа:**

**Първи етап:** проверка на представените от кандидатите документи;

**Втори етап:** представяне на писмено изложение от кандидатите за вижданията им за медийната политика, която следва да се провежда от страна на съдилищата от съдебния район на Окръжен съд – Монтана, включващ Окръжен съд – Монтана, Районен съд – Монтана, Районен съд – Лом и Районен съд – Берковица.

**Изложението следва да отговаря на следните изисквания:**

* Да е в обем до шест страници, формат А4;
* Да съдържа информация, показваща общи познания на кандидата за работата на съдилищата, като разглеждани видове дела, постановявани съдебни актове, инстанционен контрол и др. (Кандидатите могат да ползват следните материали при изготвяне на изложението: Закон за съдебната власт, Правилник за администрацията в съдилищата, Годишни отчетни доклади на ОС – Монтана, публикувани на официалния сайт на съда: [**http://montana-os.justice.bg**](http://montana-os.justice.bg);
* Да съдържа идеи за форми на информиране на медиите, гражданите и държавните институции – прессъобщения, пресконференции, обучителни курсове, срещи и др;
* Да съдържа информация за предлаганите от кандидата средства и начини за повишаване на правната култура на гражданите;
* Да съдържа вижданията на кандидата по изпълнение на Комуникационната стратегия на съдебната власт 2014-2020 и Медийната стратегия на съдебната власт, приета с решение на Пленума на ВСС по протокол № 37/13.10.2016 г. (посочените материали са достъпни на интернет страницата на Висшия съдебен съвет – [www.vss.justice.bg](http://www.vss.justice.bg), раздел „Нормативни и вътрешни актове“).

**Трети етап:**

* Събеседване с цел установяване на личните качества на кандидатите – комуникативност, начин и стил на изразяване, умения да отстояват позиция. Разисквания по представеното писмено изложение. Преценка на знанията им по общата нормативна уредба на съдебната власт: Конституция на Република България, Закона за съдебната власт, Правилник за администрацията в съдилищата, Закон за достъп до обществена информация;
* Изготвяне на кратко прессъобщение по предоставен от Комисията съдебен акт.

**Б) Кандидатите се оценяват от конкурсна комисия, определена със заповед на председателя на ОС - Монтана.** На комисията се представят всички приети документи за участие в конкурса.

* По време на **първия етап** Конкурсната комисия разглежда всяко постъпило заявление, като преценява дали са представени в срок всички необходими документи от страна на кандидата и дали те удостоверяват изпълнението на минималните и специфичните изисквания, предвидени в обявата за заемане на длъжността. **До участие в следващите етапи на конкурса се допускат единствено кандидатите, които напълно отговарят на посочените в настоящата заповед и обявлението за конкурса изисквания.** За решението си относно допускането на кандидатите до следващите етапи от конкурсната процедура, комисията изготвя протокол и списъци на допуснатите и недопуснатите до следващите етапи кандидати. Списъците с допуснатите и недопуснатите кандидати да се обявят на следните общодостъпни места: на информационното табло на Съдебна палата – Монтана и на интернет страницата на Окръжен съд – Монтана: [**http://montana-os.justice.bg**](http://montana-os.justice.bg)**,** не по-късно от 7 дни след изтичане на срока за подаване на заявленията за участие в конкурса. **В списъка на допуснатите кандидати да се впише срокът, в рамките на който кандидатите следва да представят писмените си изложения.** В същия срок с**ъдебният администратор** да изготви и изпрати писмени съобщения до допуснатите и недопуснатите до следващите етапи на конкурса кандидати. На недопуснатите кандидати да се изложат мотивите на комисията за отказа. На допуснатите кандидати да се укаже срокът, в рамките на който те следва да представят писмените си изложения за участие във втория етап на конкурса, **който срок не може да бъде по-рано от 14 дни от изнасянето на списъка**. Недопуснатите кандидати могат да подадат жалба до административния ръководител - председателя на ОС - Монтана в седемдневен срок от обявяването на списъците. Административният ръководител на съда се произнася окончателно в тридневен срок. Жалбата не спира конкурсната процедура.
* **При Вторият етап** от конкурса, определената от Административния ръководител на ОС – Монтана комисия оценява представените от кандидатите изложения, описани в т. 3 от настоящата заповед. Писмените изложения се подават в Информационния център на Окръжен съд – Монтана, гр. Монтана, ул. „Васил Левски“ № 24, партерен етаж. Приемането на изложенията се извършва всеки работен ден от 8,30 до 17,00 часа. Изложенията се подават в указания в списъка на допуснатите кандидати срок лично от кандидатите или чрез пълномощник (с нотариално – заверено пълномощно), в запечатан плик, върху който кандидатът е изписал трите си имена. Запечатаните пликове получават входящ номер от Информационния център (регистратура) **без да се разпечатват**, след което те се предават на съдебния администратор за предоставяне на конкурсната комисия.

След изтичането на срока за представяне на изложенията от кандидатите, Комисията оценява представените писмени изложения от съответните кандидати за вижданията им за медийната политика, която следва да се провежда от страна на съдилищата от съдебния район на Окръжен съд – Монтана, включващ Окръжен съд – Монтана, Районен съд – Монтана, Районен съд – Лом и Районен съд – Берковица, съобразно изискванията на които следва да отговарят изложенията, съгласно т. 3 от настоящата заповед, като съблюдава и спазването на следните критерии:

* Правопис;
* Правилна граматика;
* Стил на изразяване;
* Ниво на познаване на нормативната уредба, свързана с функциите и правомощията на органите на съдебната власт;
* Иновативност, ефективност и целесъобразност на предложените форми за комуникация с медии, други държавни органи и организации и граждани.

Оценката на **писменото изложение** на всеки кандидат се получава, като **тримата членове на комисията** поставят независимо един от друг оценка на съответния кандидат по шестобалната система – от Оценка „2 точки - слаб“ до Оценка „Отличен – 6 точки“. Общата оценка на изложението на съответния кандидат се формира, като сбор от оценките, поставени на кандидата от членовете на комисията. **Максималната обща оценка на писменото изложение на един кандидат е 18 (осемнадесет) точки.** **Срокът за извършване на преглед и оценка на писмените изложения на кандидатите от страна на комисията е 10 (десет) работни дни. До участие в третия етап (събеседване) на конкурса се допускат само кандидатите, получили обща оценка на писмените си изложения от страна на комисията 12 (дванадесет) точки или повече.**

След оценяването на всички писмени изложения, комисията изготвя **протокол** с поставените **общи оценки** на писмените изложения на кандидатите, както и списъци с допуснатите и недопуснатите кандидати до третия етап (събеседване) на конкурса. В списъка с допуснатите кандидати до третия етап на конкурса **се посочват датата, часа и мястото на провеждане на събеседването.** Протоколът и списъците се обявяват на информационното табло на Съдебна палата – Монтана и на интернет страницата на Окръжен съд – Монтана: [**http://montana-os.justice.bg**](http://montana-os.justice.bg)**. Кандидатите се считат за уведомени за датата, часа и мястото на провеждане на третия етап от конкурса (събеседване) с обявяването на списъка с допуснатите кандидати.**

* **Третият етап** представлява лично събеседване с всеки един от кандидатите с членовете на комисията. Целта на събеседването е да се оценят личните качества на кандидатите – комуникативност, начин и стил на изразяване, умения да отстояват позиция. Правят се и разисквания по представеното писмено изложение, както и се преценяват знанията на кандидатите по общата нормативна уредба на съдебната власт: Конституция на Република България, Закона за съдебната власт, Правилник за администрацията в съдилищата, Закон за достъп до обществена информация. Предоставя се на кандидата копие от влязъл в сила съдебен акт, по който да изготви проект за кратко прессъобщение. Оценката от събеседванетона всеки кандидат се получава, като **тримата членове на комисията** поставят независимо един от друг оценка на съответния кандидат по шестобалната система – от Оценка „2 точки - слаб“ до Оценка „Отличен – 6 точки“. Общата оценка от събеседването за съответния кандидат се формира, като сбор от оценките, поставени на кандидата от членовете на комисията. **Максималната обща оценка от третия етап на един кандидат е 18 (осемнадесет) точки.**
* **Крайната обща оценка от конкурса за всеки кандидат,** въз основа на която се определя и класирането на кандидатите се получава, като **сбор от общата оценка от писменото изложение и общата оценка от събеседването. Максималният брой точки, които може да получи един кандидат от участието си в конкурса е 36 (тридесет и шест) точки. На първо място се класира кандидатът получил най-висока крайна обща оценка, следван от останалите кандидати, класирани също според оценката си.**
* Съобразно получените крайни общи оценки, комисията съставя **протокол** за крайното им класиране. **В случай, че има двама или повече кандидати, които са получили еднаква крайна обща оценка от конкурса, на по-предно място се класира кандидатът, който притежава по-голям професионален опит, като журналист или „връзки с обществеността.**
* Протоколът с крайното класиране на кандидатите да се обяви на информационното табло на Съдебна палата – Монтана и на интернет страницата на Окръжен съд – Монтана: [**http://montana-os.justice.bg**](http://montana-os.justice.bg)**,** не по-късно от 3 (три) дни, считано от датата, следваща датата на която е приключил третият, последен етап от конкурсната процедура. В същия срок с**ъдебният администратор** да изготви и изпрати писмени съобщения за класирането и крайната обща оценка на всеки един от участниците в третия етап на конкурса.
* Конкурсната комисия да представи протокола и всички документи на класираните кандидати на Административния ръководител на ОС – Монтана в тридневен срок от приключване на конкурса.
* Административният ръководител на ОС – Монтана сключва трудов договор с класирания на първо място кандидат.
* При възникване на трудовото правоотношение служителят подписва декларации за обстоятелствата по чл. 340а от ЗСВ, чл. 107а, ал. 1 от КТ и по чл. 107а, ал. 5, вр. с чл. 49 от Закона за противодействие на корупцията.

**4. Необходими документи за участие в конкурса:**

Кандидатите подават лично или чрез пълномощник (с нотариално заверено пълномощно) **писмено заявление за участие в конкурса по образец**. Към заявлението следва да се приложат:

* подробна професионална автобиография – тип CV (**подписана от кандидата)**;
* декларация по чл. 136 от ПАС (Правилник за администрацията в съдилищата), че кандидатът е пълнолетен български гражданин, не е поставен под запрещение, не е осъждан за умишлено престъпление от общ характер на лишаване от свобода, не е лишен от правото да заема определена длъжност **/по образец/**;
* декларация по чл. 340а, ал. 1 и ал. 2, т. 1, 2, 3, 4, и 6 от Закона за съдебната власт **/по образец/**;
* декларация по чл. 107а, ал. 1 от КТ **/по образец/;**
* декларация, че кандидатът дава своето съгласие Окръжен съд – Монтана, като администратор на лични данни да събира, обработва и съхранява личните данни на кандидата, във връзка с провеждането на конкурса **/по образец/;**
* копия от документи за придобита образователно-квалификационна степен и допълнителна квалификация и правоспособност;
* копия от документи, удостоверяващи трудов стаж – трудова, служебна или осигурителна книжка;
* копие от официален документ, удостоверяващ стаж като журналист или „връзки с обществеността“ през последните 5 години (представя се в случай, че стажът не е отразен като такъв по журналистика или връзки с обществеността в трудовата, служебната или осигурителната книжка);
* свидетелство за съдимост - оригинал;
* медицинско свидетелство за постъпване на работа - оригинал;
* удостоверение от психиатричен кабинет – оригинал, удостоверяващо, че лицето не страда от психични заболявания и не се води на отчет;
* Препоръка/и от предходен работодател/и (**предоставят се по желание на кандидата)**;
* копия на документи, удостоверяващи професионални изяви и/или постижения, като журналист и/или „връзки с обществеността“ (**предоставят се по желание на кандидата);**
* нотариално – заверено пълномощно за подаване на документи **(когато документите не се подават лично от кандидата).**

**Копията от документи да бъдат заверени лично от кандидатите.**

**5. Място и срок за подаване на документите:**

Документите да се подават в сградата на Съдебна палата – Монтана, ул. „Васил Левски” № 24, партерен етаж, на Информационен център на Окръжен съд – Монтана **всеки работен ден от 8.30 ч. до 17.00 ч.**

**Срокът** за подаване на документите е **30 (тридесет) календарни дни,** считано от датата на публикуване на обявата в един местен ежедневник.

**6.** **ОПРЕДЕЛЯМ** списъците или други съобщения във връзка с конкурса да се обявяват на следните общодостъпни места: на таблото на Съдебна палата – Монтана и на интернет страницата на Окръжен съд – Монтана [**http://montana-os.justice.bg**](http://montana-os.justice.bg)**.**

**7**. **Обявлението по чл. 140, ал. 2 от ПАС** за конкурса да се публикува в един местен ежедневник, на интернет страницата на ОС - Монтана и да се постави на информационното табло на Съдебна палата – Монтана.

**Обявлението** за конкурса да съдържа всички данни от т. 1 до т.6 /включително/ от настоящата заповед, както и кратко описание на длъжността и информация за минималния размер на основната заплата за длъжността:

**Кратко описание на длъжността съгласно типовата длъжностна характеристика за конкурсната длъжност:** Съдебният служител на длъжност „Връзки с обществеността“ осъществява комуникационната политика на съда. Разработва и осъществява медийната стратегия. Предоставя информация на медиите и обществеността за работата на Окръжен съд – Монтана, Районен съд – Монтана, Районен съд – Лом и Районен съд - Берковица; разработва програми за популяризиране работата на съда и издигане на авторитета на съдебната система в обществото; подпомага председателя на съда и съдиите при информиране на обществеността и осигуряване на връзки със средствата за масово осведомяване.

**Минимален размер на основната заплата с включен минимален ранг за длъжността: 1824 лв.**

**8.** Длъжностната характеристика за конкурсната длъжност, необходимите образци на заявление и на декларации да бъдат на разположение на кандидатите в Информационния център и да се публикуват на интернет страницата на съда.

**9.** Съставът на комисията по чл. 139, ал. 1 от ПАС във връзка с провеждането на конкурса, ще бъде определен с отделна заповед на Председателя на съда.

Заповедта да се сведе до знанието на: съдебния администратор на ОС-Монтана за предприемане на действия по изготвяне на обявление за провеждане на конкурс и организиране публикуването му в местен ежедневник; системния администратор във връзка с публикуването на настоящата заповед, обявлението за конкурса /след публикуването му в местен ежедневник/, публикуване на заявлението и декларациите (по образец) за участие в конкурса, длъжностната характеристика за конкурсната длъжност, както и на списъците или други съобщения във връзка с конкурса на интернет страницата на съда и до знанието на съдебните служители, дежурни на Информационния център на ОС-Монтана във връзка с приема на документи.

**ПРЕДСЕДАТЕЛ: /П/**

**/М. БРАНКОВА/**